বিকেলে পর্যটন সমাবেশের প্রথমে মন্ত্রী হিমন্ত বিশ্বশর্মা প্রিয়ঙ্কাকে পর্যটন দূত হিসেবে ঘোষণা করেন। অসমে আসা দেশ-বিদেশের পর্যটন সংস্থার কর্তাদের সঙ্গে বৈঠকও করেন প্রিয়ঙ্কা। হিমন্ত ঘোষণা করেন, পরের বছর পর্যটন বিকাশে ৪৬০ কোটি টাকা খরচ করবে রাজ্য। বিশেষ জোর দেওয়া হবে গ্রামীণ ও পরিবেশবান্ধব পর্যটন এবং হোম স্টে-র বিকাশে। পর্যটনকে অন্য মাত্রায় নিয়ে যাওয়ার জন্য নতুন পর্যটন নীতির পাশাপাশি, বাড়িতে অতিথি রাখার প্রথা জনপ্রিয় করতে ‘আমার আলহি’ প্রকল্পও হাতে নিচ্ছে অসম সরকার।